b"\n_START_ARTICLE_\nMary Stuart Masterson\n_START_SECTION_\nZgodnje \xc5\xbeivljenje\n_START_PARAGRAPH_\nMary Stuart Masterson se je rodila v New Yorku, kot h\xc4\x8di re\xc5\xbeiserja in scenarista Petra Mastersona in igralke Carlin Glynn. Ima brata Petra Masterson ml. ter sestro Alexandro Masterson, oba pa sta del zabavi\xc5\xa1\xc4\x8dne industrije. Kot najstnica se je Mary Stuart Masterson udele\xc5\xbeila iger, ki so jih prirejali v centru Stagedoor Manor Performing Arts Training Center v New Yorku, kjer je nekajkrat zaigrala v gledali\xc5\xa1kih igrah poleg igralcev, kot sta Robert Downey, Jr. in Jon Cryer. Kasneje se je \xc5\xa1olala na \xc5\xa1olah v New Yorku, osem mesecev pa je \xc5\xa1tudirala antropologijo na Univerzi v New Yorku.\n_START_SECTION_\nZgodnja kariera\n_START_PARAGRAPH_\nMary Stuart Masterson se je prvi\xc4\x8d pojavila v filmu, ko je imela osem let in je zaigrala manj\xc5\xa1o vlogo h\xc4\x8derke svojega o\xc4\x8deta iz resni\xc4\x8dnega \xc5\xbeivljenja v filmu Stepfordske \xc5\xbeenske (1975). Kasneje je raje, kot da bi za\xc4\x8dela s svojo kariero kot otro\xc5\xa1ka igralka, nadaljevala z izobra\xc5\xbeevanjem, \xc4\x8deprav se je pojavila v mnogih \xc5\xa1olskih igrah, ki so jih priredili na \xc5\xa1oli Dalton School. Leta 1985 se je vrnila k igranju, saj je zaigrala vlogo uporni\xc5\xa1ke srednje\xc5\xa1olke Danni, ki je dala odpoved v svoji slu\xc5\xbebi, v filmu Katoli\xc5\xa1ki mulci. Poleg Seana Penna in Christopherja Walkena je zaigrala Terry, dekle Brada ml. v filmu At Close Range, ki je temeljil na penisilvanski kriminalni dru\xc5\xbeini, ki jo je med \xc5\xa1estdeseti in sedemdeseti vodil Bruce Johnston, st. Kasneje je kot bobnarka Watts zaigrala v najstni\xc5\xa1ki drami Some Kind of Wonderful (1987). Zaradi tega so jo nekajkrat napa\xc4\x8dno povezali z igralsko skupino Brat Pack. Istega leta jo je Francis Ford Coppola izbral za igranje v filmu Kamniti vrtovi, kjer je upodobila h\xc4\x8der svojih star\xc5\xa1ev iz resni\xc4\x8dnega \xc5\xbeivljenja. Leta 1989 je kot Lucy Moore, najstnica, ki svojega prvega otroka odda v posvojitev bogatemu paru (upodobila sta ga Glenn Close in James Woods), zaigrala v filmu Dru\xc5\xbeina pri roki. Za svoje delo v tem filmu je prejela nagrado National Board of Review of Motion Pictures Award v kategoriji za\xc2\xa0\xc2\xbbnajbolj\xc5\xa1o stransko igralko\xc2\xab.\n_START_SECTION_\nDevetdeseta\n_START_PARAGRAPH_\nMary Stuart Masterson je nadaljevala s svojo filmsko in televizijsko kariero tudi \xc4\x8dez devetdeseta. Leta 1991 je zaigrala vlogo Idgie Threadgoode v filmu Ocvrti zeleni paradi\xc5\xbeniki poleg z emmyjem in zlatim globusom nagrajene igralke Mary-Louise Parker ter z oskarjem nagrajenima igralkama Kathy Bates in Jessice Tandy. Film je temeljil na romanu Ocvrti zeleni paradi\xc5\xbeniki iz Whistle Stopa in je prejel pozitivne ocene. Filmski kritik Roger Ebert je posebej pohvalil igranje Mary Stuart Masterson v tem filmu. V prihodnjem letu je bila povabljena za vodenje oddaje Saturday Night Live. Leta 1993 je poleg Johnnyja Deppa zaigrala v filmu Benny & Joon kot Joon, mentalno neuravnove\xc5\xa1ena ljubezen lika Johnnyja Deppa. Leta 1994 se je pojavila v filmu Bad Girls, kjer je zaigrala Anito Crown, biv\xc5\xa1o prostitutko, ki se pridru\xc5\xbei \xc5\xa1e trem drugim biv\xc5\xa1im prostitutkam (zaigrale so jih Madeleine Stowe, Andie MacDowell in Drew Barrymore) na potovanju po starem vzhodu. Leta 1996 je Mary Stuart Masterson poleg Christiana Slaterja zaigrala v romanti\xc4\x8dni drami Postlano z vrtnicami.\n_START_SECTION_\nZdaj\xc5\xa1nja kariera\n_START_PARAGRAPH_\n\xc4\x8ceprav je Mary Stuart Masterson s svojo filmsko kariero nadaljevala tudi po devetdesetih, se je ta od leta 2000 dalje raz\xc5\xa1irila tudi na televizijo. V letu 2001 je za\xc4\x8dela producirati tudi lastno televizijsko serijo, Kate Brasher. Serija je prejela povpre\xc4\x8dne ocene, CBS pa jo je ukinil po komaj \xc5\xa1estih epizodah. Leta 2001 je Mary Stuart Masterson zaigrala v z emmyjem in nagrado Peabody Award nagrajeni HBO-jevi biografski drami, Od boga ustvarjeno. Istega leta je za\xc4\x8dela z gostovalnim igranjem kot Dr. Rebecca Hendrix v filmu Zakon in red: Enota za posebne primere. Nekateri kritiki menijo, da je Mary Stuart Masterson najbolje poznana po tej vlogi._NEWLINE_Mary Stuart Masterson se je pojavila tudi v mnogih Broadwayskih gledali\xc5\xa1kih igrah, leta 2003 pa je prejela nominacijo za nagrado Tony Award v kategoriji za\xc2\xa0\xc2\xbbnajbolj\xc5\xa1o stransko igralko v muzikalu,\xc2\xab\xc2\xa0in sicer za svojo upodobitev Maury Yeston v muzikalu Devet, ki ga je re\xc5\xbeiral David Leveaux._NEWLINE_Mary Stuart Masterson je imela vlogo pripovedovalke v mnogih avdio-knjigah, vklju\xc4\x8dno z\xc2\xa0\xc2\xbbI See You Everywhere\xc2\xab\xc2\xa0Julie Glass,\xc2\xa0\xc2\xbbBook of the Dead\xc2\xab\xc2\xa0Patricie Cornwell in\xc2\xa0\xc2\xbbLook Again\xc2\xab\xc2\xa0Lise Scottoline.\n_START_SECTION_\nKariera re\xc5\xbeiserke\n_START_PARAGRAPH_\nLeta 2001 je Mary Stuart Masterson pri\xc4\x8dela s svojo kariero re\xc5\xbeiserke. Re\xc5\xbeirala je sceno iz televizijskega filma On the Edge, naslovljeno kot\xc2\xa0\xc2\xbbThe Other Side.\xc2\xab_NEWLINE_Mary Stuart Masterson je prvi\xc4\x8d re\xc5\xbeirala film leta 2007, ko je re\xc5\xbeirala film The Cake Eaters, ki se je premierno predvajal na filmskih festivalih Ft. Lauderdale International Film Festival in Ashland Independent Film Festival, kjer je bil nagrajen z nagradama v kategoriji za\xc2\xa0\xc2\xbbnajbolj\xc5\xa1o sliko\xc2\xab. V filmu so med drugim igrali Elizabeth Ashley, Jayce Bartok, Bruce Dern, Kristen Stewart, Miriam Shor in Aaron Stanford. O tej potezi je Mary Stuart Masterson v nekem intervjuju dejala:\xc2\xa0\xc2\xbbKo sem podpisala pogodbo za re\xc5\xbeiranje tega filma, nisem bila prestra\xc5\xa1ena, ampak, da, bilo je stra\xc5\xa1ljivo. Stara sem \xc5\xbee \xc5\xa1tirideset let, \xc4\x8deprav o tem ne \xc5\xbeelimo govoriti. V letu '92 sem napisala svoj prvi scenarij in kasneje naj bi tudi re\xc5\xbeirala film, posnet po njem, a nazadnje sem morala sprejeti neko drugo igralsko delo, saj traja grozno dolgo, preden posnamemo film.\xc2\xab\n_START_SECTION_\nZasebno \xc5\xbeivljenje\n_START_PARAGRAPH_\nMary Stuart Masterson se je poro\xc4\x8dila trikrat. Leta 1990 se je poro\xc4\x8dila z Georgem Carlom Franciscom. Lo\xc4\x8dila sta se leta 1992. Leta 2000 se je poro\xc4\x8dila s filmskim re\xc5\xbeiserjem Damonom Santostefanom; lo\xc4\x8dila sta se leta 2004. Od leta 2006 je Mary Stuart Masterson poro\xc4\x8dena z igralcem Jeremyjem Davidsonom. Oba sta leta 2004 igrala v gledali\xc5\xa1ki igri Ma\xc4\x8dka na vro\xc4\x8di plo\xc4\x8devinasti strehi. Mary Stuart Masterson je 11. oktobra 2009 rodila de\xc4\x8dka."